Igliauka

Igliauka – miestelis Marijampolės savivaldybėje, 24 km į rytus nuo Marijampolės ir 20 km į vakarus nuo Prienų, 1 km nuo kelio . Seniūnijos ir seniūnaitijos centras. Yra Igliaukos šv. Kazimiero bažnyčia (pastatyta 1884), paštas (LT-69005), ambulatorija, Igliaukos Anzelmo Matučio gimnazija, vaikų darželis, kultūros namai, biblioteka. Paminklas žuvusiesiems už Lietuvos nepriklausomybę.

Pro miestelį teka Yglė, telkšo ežeras Ygla, 1 km į rytus nuo kaimo yra Palių durpynas.


 Etimologija 

Igliauka yra prie nedidelio Yglos (Iglės arba Igliaukos) ežero. Iš ežero per miestelį teka Yglės upelis. Vietovė savo vardą gavusi nuo Iglės ežero ir seniau gyventojų buvo vadinama Ygliais.

 Istorija 

Piliakalniai, juos jungusios kūlgrindos liekanos ir medinės pilies pėdsakai byloja apie vietovės gynybinę reikšmę Viduramžiais. Rašytiniai šaltiniai Igliauką mini nuo XVIII a. 1781 m. Prienų seniūnas grafas Mykolas Butleris, Vilniaus vyskupo paragintas, pradėjo statyti bažnyčią, bet savo darbo nebaigęs mirė. Jo įpėdinis Kazimieras Sapiega statybai paskyrė 6000 auksinių ir pasitarė su marijonų vadovybe, kad ji paskirs kunigą. 1783 m. Vilniaus vyskupas Ignotas Jokūbas Masalskis pripažino Igliaukos bažnyčiai Marijampolės parapijos filijos teises, ji buvo pašventinta. 1783 m. pastatyta medinė bažnyčia, 1884 m. vietoj jos – mūrinė Igliaukos šv. Kazimiero bažnyčia su gražiu aukštu bokštu. Pirmojo pasaulinio karo metu bokštas susprogdintas, nukentėjo ir šalia buvęs vienuolyno pastatai, žuvo dalis jame besislėpusių žmonių. XIX a. viduryje Igliaukoje veikė marijonų vienuolynas, po 1863 m. sukilimo numalšinimo Rusijos imperijos valdžios uždarytas. Buvę vienuolyno rūmai dabar klebonija.

XIX a. pabaigoje Igliauka – kaimas Marijampolės apskrities Javaravo valsčiuje, Igliaukos parapijoje. 1823 m. istoriniuose šaltiniuose paminėta ir Igliaukos mokykla, įsteigta vienuolių marijonų, uždaryta kartu su vienuolynu. 1905 m. įvyko demonstracijų prieš Rusijos imperijos valdžią. 1905 m. įsteigta pradžios mokykla, 1944–1949 m. progimnazija, nuo 1949 m. vidurinė mokykla, nuo 1989 m. Igliaukos Anzelmo Matučio vidurinė mokykla, 2015 m. tapo gimnazija.

Po II pasaulinio karo apylinkėse buvo aktyvus pasipriešinimas sovietinei okupacijai. Veikė Tauro apygardos, Geležinio Vilko partizanų rinktinės Lietuvos partizanai. 2021 m. patvirtintas Igliaukos herbas. 2024 m. liepos 3 d. Igliaukos kaimui suteiktas miestelio statusas. Taip nuspręsta, kadangi kaimas atitiko miestelio požymius – 774 gyventojai, iš jų dirbančiųjų – 331, kaimas atitiko kompaktiškai užstatytos gyvenamosios vietovės požymį, nes jo plotas – 475 ha, iš jų užstatyta 114 ha, užstatymo intensyvumas 24 proc.Marijampolės savivaldybėje naikinami keturi kaimai, keičiami trijų pavadinimai. 2024-07-08, Etaplius.lt (tikrinta 2024-07-10).

|}

 Gyventojai 

 Žymūs žmonės 

Kaime gimė:
 Juozas Kancleris, valstietis, knygnešys.
 Viktoras Katilius, rašytojas, vertėjas.
 Juzefa Katiliūtė, tapytoja.
 Zenonas Rinkevičius, chorvedys.
 Vincas Šmulkštys, politinis ir visuomenės veikėjas.
 Gražina Ligija Trimakaitė, gydytoja, politinė ir visuomenės veikėja.

Igliaukos apylinkėse, Zomčinės kaime, gimė rašytojas ir poetas Anzelmas Matutis (1923–1985). Čia įkurtas jo gimtinės muziejus. Šalia medžio skulptūrų parkas, poeto vardu pavadinta Igliaukos gimnazija.

 Šaltiniai 

 Nuorodos 

 Igliaukos bendruomenės svetainė